Skiskytterlegenden til VG: Jeg kan ikke stoppe nå

GULLJUBEL: Ole Einar Bjørndalen jubler etter at han tok gull på sprinten i Sotsji. Nå forlenger han karrieren med ytterligere to år. Foto: Bjørn S. Delebekk, VG

Bjørndalen fortsetter to år til

Etter en uke i tenkeboksen gjør Ole Einar Bjørndalen (40) en overraskende helomvending: Han fortsetter skiskytterkarrieren og satser to år til.

Oppdatert 4. mars 2014

Artikkelen er over seks år gammel

Dermed vil tidenes vinterolympier avslutte sin utrolige karriere med VM på hjemmebane i Holmenkollen i 2016.

- Timingen ville vært perfekt ved å gi seg nå etter en god sesong og mitt nest beste OL, men iveren og lysten til å fortsette er så stor at jeg synes det er bedre å sette punktum for en lang karriere i Holmenkollen, sier Ole Einar Bjørndalen til VG-sporten.

Har mer å gå på

Etter OL i Sotsji har 40-åringen den siste uken søkt råd hos trener Roger Grubben og sine nærmeste støttespillere. Bjørndalen har også fått en medisinsk vurdering før han tok avgjørelsen om å fortsette det knallharde kjøret som toppidrettsutøver til han blir 42 år.

HARDKJØR: Ole Einar Bjørndalen presser kroppen under en treningsøkt på Mallorca i sesongoppkjøringen. Foto: Jostein Magnussen, VG

Til VG forteller Bjørndalen at han har lagt følelsene til side og vurdert de fysiske utfordringene ved å kunne prestere i verdenstoppen i VM i Kontiolahti i 2015 og Holmenkollen 2016.

- Det føles riktig å fortsette. Jeg kan ikke stoppe nå. Jeg har så mye «power» ennå at jeg vil forsøke å få ut det jeg er god for. Jeg har mer å gå på og har virkelig lyst til å gjøre dette, sier han.

De siste årene har ryggskader og virusproblemer ødelagt satsingen. Men denne sesongen har Bjørndalen nesten fått trent 100 prosent uten avbrekk. Resultatet ble vi vitne til i Sotsji: To gull og en 4. plass på jaktstarten hvor 40-åringen bare var 1,7 sekunder fra bronseplassen og en strafferunde fra gullet.

- Kan bli bedre

Og kanskje viktigst av alt: Langrennsformen og tiden på standplass var som i glansdagene. Det er dette han ønsker å gjenskape. Det vil si, Bjørndalen ønsker selvsagt å bli enda bedre.

- Jeg er overbevist om at jeg kan få et løft og bli enda bedre. Hadde jeg ikke trodd det så hadde jeg gitt meg nå. Om det holder til å være i verdenstoppen er litt avhengig av hvor mye de andre forbedrer seg, men jeg er sikker på at jeg kan ta nye steg.

Han beskriver det siste året som sitt beste hva gjelder læring og utvikling. Høydetreningen har fungert perfekt og nå ser det også ut som han har knekt en kode i lavlandet.

- Men du er ikke redd for å feile? Du skulle jo gi deg på topp?

- Jeg føler ikke at jeg har så mye å tape. Jeg er villig til å gå på trynet og jeg er mindre redd for å mislykkes enn noen gang. Går det skeis så blir jeg selvsagt forbannet, men det vil også motivere meg. Nå kan jeg bruke den erfaringen jeg har til å utvikle meg videre og gripe nye muligheter. Det blir et av mine siste prosjekter som jeg går 100 prosent inn for, beskriver Bjørndalen.

Planene var klar

Selv om meningen var å sette punktum for en over 20 år lang karriere i verdenstoppen etter verdenscuprennene i Holmenkollen denne måneden, har Ole Einar Bjørndalen hele tiden lagt planer som om han skulle fortsette.

- Jeg går alltid «forbi» målet mitt. Derfor har jeg allerede planlagt for neste sesong. Det er slik jeg er.

- Når kom egentlig tanken om å forlenge karrieren?

- Jeg var fast bestemt på å gi meg etter sesongen, men underveis ønsket jeg å ha en åpning for å fortsette dersom jeg nådde målene mine og alt gikk veien. Nå er jeg der.

- Hva gjør deg så sikker på at du kan vinne verdenscuprenn og verdensmesterskap som 41- og 42-åring?

- Jeg nekter å tro at min reelle alder er 40 år. Jeg har tatt denne idretten seriøst siden jeg var 12 år, kroppen tåler mye trening, jeg er sjelden syk og jeg har aldri rørt alkohol. Jeg tror jeg skal klare to år til uten å bli idrettsinvalid. Det er ikke slik at idrett på dette nivået er usunn. For meg er det ren velferd. Gleden ved å holde på med dette er like stor etter all suksessen.

I går kveld var han på plass i slovenske Pokljuka hvor han skal gå verdenscupløp allerede torsdag.

I dag forteller han lagkameratene at han blir å regne med i to år til.

Publisert: 04.03.14 kl. 06:49 Oppdatert: 04.03.14 kl. 09:57

Les også